Maskers by skole steeds verpligtend(Argieffoto: Verskaf) Babelse verwarring het Donderdag geheers oor die kwessie of leerders voortaan steeds maskers in hul klaskamers moet dra. Dít nadat ŉ verklaring van die departement van gesondheid gelui het dat “kinders by die skool” uitgesluit word van ŉ bepaling dat ŉ gesigmasker steeds gedra moet word wanneer iemand ŉ openbare gebou binnegaan. Die stelling is deur sommige geïnterpreteer as dat die dra van maskers in klaskamers of binne ander skoolgeboue voortaan laat vaar kan word. Dis egter nie die geval nie, sê Chris Klopper, uitvoerende hoof van die Suid-Afrikaanse Onderwysersunie (SAOU). “Die SAOU is bewus van verwarring wat ontstaan het na aanleiding van die mediaverklaring deur die minister van gesondheid wat aandui dat dit nie vir leerders verpligtend is nie. Die regsadvies wat SAOU ingewin het, stel dit egter dat die mediaverklaring foutief is en dat die regulasies gevolg moet word, naamlik dat die dra van maskers vir leerders, personeel en besoekers by skole steeds verpligtend is,” sê Klopper. Die SAOU het ook die departement genader vir verdere duidelikheid, maar Klopper sê daar is nog nie op sy versoek gereageer nie. Elijah Mhlanga, woordvoerder van die departement van basiese onderwys, het by navraag aan Maroela Media gesê die departement “het nie die regulasies opgestel nie” en dat “geen verwarring heers nie”. “Ons volstaan by wat in die Staatskoerant afgekondig is,” het Mhlanga gesê. Volgens hom beteken dit ook dat skole nié uitgesluit word nie. Klopper sê waarvan skole wel uitgesluit is, is die bepaling dat binnenshuise byeenkomste beperk word tot 50% van die kapasiteit (tot ŉ maksimum van 1 000 mense) en dat diegene wat so ŉ byeenkoms bywoon wel ŉ geldige inentingsertifikaat moet hê, of ŉ negatiewe PCR-toets wat nie ouer as 72 uur is nie. Dieselfde geld vir buitelugbyeenkomste by skole. “Die dra van maskers by skole deur leerders, onderwyspersoneel en besoekers is steeds verpligtend,” benadruk Klopper.